[{"text_idx": "#000003", "text": "Mi konatig\u0302is kun John Francis kiam li revenis en la esperantistan komunumon iun vesperon en 2003. Unu el la anoj de la Glasgova Esperanto-societo, la karmemora David Kelso, sciis ke Francis ankorau\u0306 vivas kaj log\u0302as en Glasgovo. Kiel modela detektivo, post sufic\u0302e longa esplorado, li malkovris lian adreson, faris la unuajn provajn kontaktojn, kaj finfine persvadis la grandan homon c\u0302eesti kunvenon de la Societo. Ekde tiam John partoprenis la plejparton de c\u0302iuj Esperantaj eventoj en Skotlando preskau\u0306 g\u0302is sia morto en 2012."}, {"text_idx": "#000004", "text": "Dum unu el tiaj eventoj mi hazarde subau\u0306skultis germanan c\u0302eestanton, kiu diris post sinprezento de apudsidanta Francis, \u201cHo, vi estas John Francis! Kia plezuro. Mi treege g\u0302uas viajn verkojn.\u201d Frapis min kun honto la konstato ke ec\u0302 ne unu vorton de la verkoj de John Francis mi legis g\u0302is tiam, kaj certe neniam pensis ke tiuj povus esti ec\u0302 g\u0302uindaj. Altkvalitaj, kompreneble, sed g\u0302uindaj, c\u0302u vere?"}, {"text_idx": "#000010", "text": "Mia deirpunkto estis la aserto sur enkonduka pag\u0302o de la libro, \"Kopirajto c\u0302e la au\u0306toro kaj eldonisto\". Helpis la fakto ke John Francis estis ano de iom elita literatura klubo \u2013 Ours Club \u2013 en Glasgovo; unu el ties anoj, vivlonga amiko de Francis, invitis min paroli pri la Esperanta vivo de John dum celebro de ties vivo kelkajn monatojn post la morto. C\u0302eestis tiun Donald MacDonald, la duonfilo de Francis, kun kiu mi konatig\u0302is. Li estas la c\u0302efa heredinto de Francis, kaj al li mi turnis min en la komenco. Klare estis li kiu heredis la au\u0306toran duonon de la kopirajto, sed al kiu iris la eldonista duono?"}, {"text_idx": "#000015", "text": "La fina redakta tasko estis tio, ke mi devis rearang\u0302i c\u0302iujn c\u0302apitrojn, c\u0302ar kelkaj estis en malsimilaj tekstoformatoj, por muldi la tutan en uniforman belaspektan stilon."}, {"text_idx": "#000037", "text": "Bonega laboro! Multan dankon! Ankau mi antau kelkaj jaroj vane provis akiri la libron. Bone, ke ghi nun rehaveblas."}, {"text_idx": "#000069", "text": "Bonega novaj\u0302o! Dankon kaj gratulon al la teamo, kiu sukcesis reaperigi tiun mirindan libron! Mi havas la libron papere kaj ec\u0302 skribis mian finan laboraj\u0302on pri g\u0302i, en la Post-Diploma Kurso pri Interlingvistikaj Studoj en Poznano, en 2014. Mi analizis La Grandan Kaldronon kaj La Verdan Domon (\"La Casa Verde\"), de Vargas Llosa, kaj mia tre kompetenta gvidanto estis Istva\u0301n Ertl. La Granda Kaldrono estas vere leginda libro! Ni, esperantistoj, povas fieri pri g\u0302i kaj pri niaj aliaj literaturtrezoroj."}, {"text_idx": "#000098", "text": "Alig\u0302i al 400 aliaj abonantoj"}]